उस डबरी उप्पर हर बेल्लै इक मछुआ तरदा रौंह्दा हा उस उप्पर इक मलाह् बैठा रौंह्दा हा, जिसदा नां गोकल हा। नुहाड़ी उमर कोई सट्ठें-पैंह्ठें ब’रें कोला घट्ट नेईं ही। ओह् बेड़ी चलाने बिच बड़ें-बड़ें दरेयाएं दे मलाहें दे कन्न कतरदा हा। मछुआ चलांदे उसगी कोई चाली(40) ब’रे होई गे हे ते इस कम्मै सने उसने त’वी दी थाह् दा पता कड्ढी लेदा हा। ओह् दस्सी सकदा हा जे कुत्थें किन्नियां मसातरीं पानी ऐ। ओह् हर बेल्लै अपने मछुए उप्पर बैठा रौंह्दा हा ते कुसै-कुसै बेल्लै लम्मी-टोपी साईं लभदा हा। भाएं ठंड होऐ, भाएं गरमी, बरखा होऐ भाएं उस दा घर उयै बेड़ी ही। मती गै बरखा होऐ तां ओह्दे इक पासै, इक निक्के जनेह्, कोठे च टुरी जंदा हा। गोकला च ए बड़ी सिफ्त ही जे त’वी दे कदें कुसै गी बलगाया नेईं हा कोई इक जना होऐ ते भाएं मते जने आई जान, ओह् झट्ट मछुए गी ठेह्ली उड़दा हा। गोकलै दा बस इन्ना गै संसार हा।